text: Nyt album fra Glejbjerg-drenge
  28 september 2015 kl. 10.12
  Rockbandet Whores & Thieves – ludere og lommetyve – udgiver album nummer to. Anmelderne roser løs. 
  Lydniveauet er højt, når bandet går på scenen. Nu har de udgivet nyt album med titlen Silent Town. Stille by. Men det er stadig rimelig rå rock.
  - Den var egentlig klar for halvandet år siden, men vi har brugt tiden på at finpudse alt det udenom albummet. Altså fået lavet videoer, bandfotos og så videre, så vi har glædet os til at få den ud, siger forsanger Christian Bonde Sørensen til TV SYD.
  Den er allerede blevet godt modtaget blandt andet af musikmagasinet Gaffa, der giver albummet fem ud af seks stjerner.
  -Ja, det er vi bestemt ikke kede af, siger Christian Bonde Sørensen med et grin.
  Luderne og lommetyvene er fra Glejbjerg. Minus en der kommer fra Holsted. I dag er fire af dem rykket til hovedstaden, mens Christian Bonde Sørensen ejer CB Studios i Holsted.
  - Vi skal på turne, og vi planlægger også at give koncert i Glejbjerg, siger forsangeren.
  Oplaget er på bare 500 cd’er, mens oplaget af vinylplader er på det dobbelte.
  
  